La Regidoria de Festes trasllada als fallers la normativa específica per a Falles
27 de Enero de 2016

Carcaixent

L’Ajuntament de Carcaixent ha començat els preparatius per a les Falles 2016. En una reunió celebrada esta setmana amb els presidents de totes les falles, la regidora de Festes, Rosa Nicolau, els va traslladar una sèrie d’indicacions a tindre en compte de cara a la preparació de les festes falleres. Nicolau va destacar la importància d’instaurar una “racionalitat i coherència en els protocols, que hauran de ser iguals per a totes les comissions”. D’esta manera, va anunciar que el primer dia per al muntatge de les carpes, o qualsevol altra estructura destinada a la festa, serà l’11 de març.  A este efecte, la documentació a presentar sobre les carpes i/o altres estructures  ha d'estar completa un mes abans per a la seua tramitació.

Rosa Nicolau va manifestar que, a més d’unificar l’autorització de carpes, la intenció de l’Equip de Govern és “conciliar la festa i la convivència amb els veïns, i prendre les mesures de seguretat necessàries”. La regidora de Festes va incidir en la importància de complir els terminis, ja que s’ha de poder fer una previsió respecte del muntatge de les carpes, del repartiment del material de què disposa l’Ajuntament i de les necessitats de cada falla.

La regidora de Festes també va traslladar a les falles algunes especificacions referents a seguretat pirotècnica. Quant a l’ús de material pirotècnic, Rosa Nicolau va recordar que s’ha de respectar la normativa específica. Per altra banda, sí que va especificar que els fallers que participen en les despertades han de tindre el carnet CRE, amb l’obligació de portar-lo. Per a propers anys caldrà que se'n faça responsable un faller amb carnet RECRE i les seues dades a l’Ajuntament en temps i forma. La regidora també va anunciar que es valorarà la possibilitat de fer cursos per a l’obtenció dels carnets demanats.